Adnubien shubu dadpen icquid Adimatea yacnocquid Ose chopondash.
Aidi Esus tantiaquid nepondash.
Abipadquid isadaidbon chuiquid utsibo dacuëdënquin:
Esus tantiaquid nebi,
quequin utsibo chienquio icbuedëmbi Pidato chuituidpanëdash:
Esus chococanun buanendambi,
quesho Pidaton:
Ai,
cac Osen Esusën dada buampanëdash.
Adnubien inchëshën Esusbëd onquiondaid Nicodemo Ose yacno chopanëdash.
Adec choquin danoshquete bëdambo nuadquid mida caid adoe caidbëta cabiunaid uënësaid dabiunte 30 quido icnuc bëpanëdash.
Adoshon Osebëtan Nicodemon Esusën dada bëdambo nuadquidën uesquin nua icnuc dabiuntanquin aid dashcute cuëshën datanepanëdash.
Aden cun matses isadaidbon uënësaid chococanun naquid.
Adoshon:
Badiadash chonoadtemaid uëshë iquec.
Aid uëshën uënësaid chococac icsambo ictsiashe.
Badedquio chococanuna,
queshun Esus cueste napotiaidën dectanaid anoentsëqui tied icquid yacno Esusën dada buampanëdash.
Buanshumbic cuënote dapa shëcuë uaid chucan matses chococabi icquidën Esusën dada nauedpanëdash.
Aden nauedtanquin cuënote dapan bëtimpanëdash.
Esus chococan daëdec ushash dominco uëshë badiadnuc ënden inchësh inchëshquio icnubi Madia Macdadena Esus chococacno isec nidpanëdash.
Nidshun isaquien shëcuë bëtinaid cuënote dapa bëcunnepambuen shëcniacsho istuidpanëdash.
Aden shëcniacsho istanec titinquianec choquin Simon Petedobëta ubi Esusën tantiabuedquio icsho chiec:
Nuquin Icbo padon dada buanaccosh.
¿Mitsimbo dectannun buampash?
quepondash Madia Macdadena.
Adoaquini Petedobëd:
Istannu,
quianec chococacno nidpondac.
Adec nidec titinquequin Petedo nianec ubia chococacno nidpondabi.
Adshumbimbi puduedenquio icquin shëcuë anshuebudshun anispondac.
Adshun isaqui Esus datanebued dashcuteuidtsëqui uepondash.
Aden umbi anisnubien tsiuec choequi Simon Petedo badedi shëcuën puduedpondash.
Aidëntsen dashcute dataniaiduidtsëqui uesho istuidpondash.
Adec abi dataniaid uenubi udictsëc dashcutempi Esus mataniacbued bëdambuen shëbunaid uesho ispondash.
Aid puduedsho istanec tsiuec puduedshun umbitsen ispondambi.
Adash:
Ambi chuibocpadequi uincuenac,
quequin tantiapondambi.
Nuquin Papan tantiamiac cun tsusedpabon chuiquin:
Uënësacsho uincuenmendac,
quequin dada uaquin chiampid tantienquio icbuedëmbi aden tantiapondambi.
Aden istanec ubi ushbocnobidi chouapondac.
Adnubien Madia ubi chuiuambued Esus chococacnobidi isec niduapanëdash.
Nidash shëcuë cuëman tsadec shubiec sedenquepanëdash.
Adec tsadec sedenquetanquin shëcuë anshuebudshun isaquien
Nuquin Papan abëd icquid budmiaido daëd dashcute ushumbo icquid dasiuidquid Esusën dada uebocno tabadpanëdash.
Esusën mapi icbocno abentsëc tsadnubi utsi taë icbocno tsadsho ispanëdash.
Adshobien aidon:
¿Atotsi quiash shubiec sedenquec ne,
champi?
caquien:
Cun Icbo ¿midambo buanac?
Istiadquio iquebi.
¿Mitsimbo buanshun dectampash?
quetanec
aucbidi bidiadquin Esusquio bëispanëdash.
Utsi danquin abi issobien
Esusëntsen:
¿Atotsi quiash shubiec sedenquec ne,
champi?
¿Tsutsi nibënec ne?
caquien tied neshcaquid danquin Madian:
¿Cun Icbo padon dadada buano?
¿Mitsimbo buanshun dectano?
Ubi isme.
Bednu,
capanëdash Madian Esusquiobi chuiquimbi.
Abi adoshobien Esusën:
Madia,
cac bëistanequien:
Esus Cun Icbombo nec,
quetanquin cun onqueten cuënquin:
Dabuni,
capanëdash.
Aden abi chuiquin dayunshobien Esusën:
Ubi dayunenda.
Umbi chuibocpadec Cun Pa yacno nidabi iccobique.
Ubëd icbued umbi cun utsi cabuedo umbi chuibuedquio chiec nid.
Mibitedishun Nuquin Papa cabued Cun Pabidi nec.
Adquid icnuc aid yacno nidendabi,
quiosh,
quequin chuita,
quepanëdash Esus.
Adoaquien abëd icquido yacno choshon Madia Macdadenan:
Nuquin Icbo uincuenacsho isombi,
quetanquin abi Esusën chuibambuedtedi Madian chuibampondash.